Αθήνα, 19 Ιουνίου 2011

ΧΑΙΡΕΤΙΣΜΟΣ
ΥΠΟΥΡΓΟΥ ΠΡΟΣΤΑΣΙΑΣ ΤΟΥ ΠΟΛΙΤΗ ΧΡΗΣΤΟΥ ΠΑΠΟΥΤΣΗ ΓΙΑ ΤΟΝ ΕΟΡΤΑΣΜΟ ΤΗΣ: «ΗΜΕΡΑΣ ΤΙΜΗΣ ΤΩΝ ΑΠΟΣΤΡΑΤΩΝ ΤΟΥ ΣΩΜΑΤΟΣ ΤΗΣ ΕΛΛΗΝΙΚΗΣ ΑΣΤΥΝΟΜΙΑΣ». 
Καλημέρα σας

Είναι ιδιαίτερη τιμή και χαρά να βρίσκομαι σήμερα, εδώ μαζί σας. 

Ημέρα εορτασμού των Αγίων Πάντων και ταυτόχρονα «ημέρα τιμής των Αποστράτων του Σώματος της Ελληνικής Αστυνομίας». 

Μια ημέρα τιμής που καθιερώθηκε με Νομοθετική ρύθμιση από την Πολιτεία ως έκφραση του ελάχιστου «φόρου τιμής» που σας αξίζει για την προσφορά σας στους πολίτες, στην κοινωνία, στο Σώμα, στην Ελληνική Πολιτεία. 

Μια ημέρα που δείχνει τη μέγιστη αξία που έχει για εμάς όλους η παρακαταθήκη των πράξεων, των εμπειριών και των γνώσεων σας. 

Τη μέγιστη αξία που έχει το υψηλό φρόνημα ευθύνης με το οποίο επιτελέσατε το καθήκον σας. 

Όποια στιγμή κι αν κληθήκατε - κάτω από οποιεσδήποτε συνθήκες- να υπερασπίσετε την ασφάλεια της ζωής και της περιουσίας των πολιτών και της χώρας. 

Υπηρετώντας την έννοια της ασφάλειας, είναι ένα καθήκον που πολλές φορές υπερβαίνει τα ανθρώπινα μέτρα και που ακόμα και τότε πρέπει να επιτελείται με γνώμονα πάντα το Σύνταγμα και τους Νόμους του Κράτους Δικαίου. 

Να επιτελείται με γνώμονα τη Δημοκρατία, την Ισονομία, την Ισοπολιτεία. Με σεβασμό στα ανθρώπινα δικαιώματα και τον άνθρωπο. Με σεβασμό στην ανθρώπινη ζωή και αξιοπρέπεια. 

Η ιστορική διαδρομή του Σώματος της Ελληνικής Αστυνομίας έχει να επιδείξει πολλά ονόματα που τίμησαν με την παρουσία τους, το ήθος και τη διαδρομή τους, την Υπηρεσία τους. 

Που απέδειξαν με την αυταπάρνησή τους, την ακεραιότητά και το ήθος τους ότι το να υπηρετεί κανείς στο Σώμα, πρωτίστως είναι ευθύνη. Εθνική ευθύνη. Αλλά είναι και τιμή. 

Για αυτό και σήμερα έχουμε ανάγκη, ως πολίτες, ως Πολιτεία, ως πολιτική και φυσική Ηγεσία του Σώματος, πάντα να ανατρέχουμε, πάντα να εμπνεόμαστε και να καθοδηγούμαστε από εσάς και τα ζωντανά παραδείγματα της μακρόχρονης προσφοράς σας. 

Παραδείγματα που δείχνουν το δρόμο στους νέους των Σωμάτων, ενισχύουν τους δεσμούς μεταξύ των ενεργών και απόστρατων αλλά και συνεισφέρουν στην προσπάθεια που καταβάλλεται από την Ηγεσία του Σώματος στην εμπέδωση της θωράκισης του αισθήματος ασφάλειας των πολιτών. 

Μόνο μέσα ακόμα και από τη «διδαχή» του ισχυρού φρονήματός σας, της αγάπη σας για το Σώμα, της πολυετούς πείρα σας και προπαντός το απτό παράδειγμά σας αποτελείται αρωγούς και ουσιαστικούς συμπαραστάτες των σύγχρονων σωμάτων της Ελληνικής Αστυνομίας στο δύσκολο έργο που επιτελεί και σήμερα κάτω από τις παρούσες συγκυρίες. 

Δίνοντας και στην ελληνική κοινωνία το μήνυμα με το παράδειγμά σας ότι το ομαδικό πνεύμα, η ενότητα και τα ανώτερα δημοκρατικά ιδεώδη διαπνέουν τη λειτουργία και δένουν άρρηκτα απόστρατους με ενεργούς λειτουργούς των Σωμάτων της Ελληνικής Αστυνομίας. 

Με αφορμή τον συμβολικό εορτασμό θέλω να εκφράσω τις θερμές ευχαριστίες μας σε όλους τους Απόστρατους για την προσφορά τους στην κοινωνία, στους πολίτες και στο Σώμα.

